Diari Oficial de la Generalitat Valenciana


Sumari del DOGV 5093, del 15-09-2005 (2005/10049)

RESOLUCIÓ de 8 de setembre de 2005, de la consellera de Cooperació i Participació, per la qual es convoquen huit beques per a la realització de pràctiques a les oficines tècniques de cooperació dependents de l'Agència Espanyola de Cooperació Internacional.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5093

Data del DOGV
:   15-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10134


Data del document
:   08-09-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació internacional
    * ajuda pública
    * voluntariat social
    * assignació per estudis
    * suport econòmic

RESOLUCIÓ de 8 de setembre de 2005, de la consellera de Cooperació i Participació, per la qual es convoquen huit beques per a la realització de pràctiques a les oficines tècniques de cooperació dependents de l'Agència Espanyola de Cooperació Internacional. [2005/X10200]
  
Antecedents de fet
  
Per tal d'aplicar les previsions incloses tant en el Pla director de la Cooperació Valenciana 2004-2007, aprovat per l'Acord del Govern Valencià de 7 de maig de 2004 (DOGV núm. 4.753, de 14.05.2004), com en el Pla Anual de Cooperació per al Desenvolupament de la Generalitat 2005, aprovat per l'Acord de 23 de desembre de 2004, del Consell de la Generalitat (DOGV núm. 4.912, de 28.12.2004), d'impulsar la formació complementària dels jóvens cooperants valencians, la Generalitat Valenciana vol afavorir la formació de gestors i especialistes en cooperació internacional al desenvolupament, mitjançant l'oferiment a titulats superiors universitaris d'un període de pràctiques de formació a les oficines tècniques de cooperació dependents de l'Agència Espanyola de Cooperació Internacional en països on s'estiguen executant projectes de cooperació al desenvolupament cofinançats per la Generalitat Valenciana.
  
Fonaments jurídics
  
D'acord amb el que estableix la Llei General de Subvencions i en compliment del que disposa l'article 2 del Decret 201/1997, d'1 de juliol, del Govern Valencià, dins del marc del conveni subscrit amb l'Agència Espanyola de Cooperació Internacional de data 11 de juliol de 2001, de conformitat amb el que disposa el Decret 108/1992, de 6 de juliol, del Govern Valencià, per què es regula la concessió de beques, i l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
I fent ús de les facultats delegades que em confereix l'article 3 de la Resolució de 2 de novembre de 2004, del president de la Generalitat (DOGV núm. 4.878, de 8.11.2004), i per tal d'aplicar l'article 35 de la Llei 5/1983, de 30 de desembre, de Govern Valencià, resolc:
  
Primer
  
Convocar concurs públic per a la concessió de huit beques, que tenen com a objecte la realització de pràctiques de formació complementària en matèria de cooperació internacional al desenvolupament, a les oficines tècniques de cooperació, dependents de l'Agència Espanyola de Cooperació Internacional.
  
Segon
  
Aprovar les bases que regeixen esta convocatòria, incloses com a annex I, i el model de sol·licitud per a les esmentades beques, inclòs com a annex II de la present resolució.
  
Tercer
  
L'import de les beques serà finançat a càrrec de l'aplicació pressupostària 61.63.94.942.95, línia codi comptable T5006 dels pressupostos de la Generalitat Valenciana per a l'any 2005, per un import màxim de 28.000 euros, per al pagament de les bestretes; i la percepció de les mensualitats, per un import màxim de 152.240 euros, queda condicionada a l'existència de consignació pressupostària adequada i suficient en els pressupostos de la Generalitat Valenciana per a l'any 2006.
  
Quart
  
S'autoritza, a la directora general de Cooperació al Desenvolupament i Relacions Externes, la facultat d'adoptar les mesures que calguen per al desenvolupament i aplicació d'esta resolució.
  
Contra la present resolució que posa fi a la via administrativa es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptador des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 8 de setembre de 2005.- La consellera de Cooperació i Participació: Gema Amor Pérez.
  
ANNEX I
  
Bases de la convocatòria per a la concessió de huit beques per a la realització de pràctiques professionals en matèria de cooperació al desenvolupament, a les oficines tècniques de cooperació dependents de l'Agència Espanyola de Cooperació Internacional
  
Base 1. Objecte
  
L'objecte d'esta convocatòria és la concessió de huit beques per a la realització de pràctiques de formació complementària en matèria de cooperació internacional al desenvolupament, a les oficines tècniques de cooperació, dependents de l'Agència Espanyola de Cooperació Internacional (AECI).
  
Base 2. Duració, dotació i pagament de les beques
  
1. El període de permanència en la corresponent oficina tècnica de cooperació per a la realització dels treballs serà d'11 mesos corresponents a l'any 2006, sense cap possibilitat de pròrroga.
  
2. L'import total de les beques serà de 180.240,00 euros, cosa que representa 22.530,00 euros per becari, que es distribuirà de la manera següent:
  
a) De forma anticipada a la incorporació a la oficina tècnica de cooperació corresponent, i a fi de facilitar el pagament de les despeses de viatge, assegurança mèdica i instal·lació al país de destinació, es farà un pagament a cada becari per un import de 3.500,00 euros.
  
b) L'import de la beca es pagarà mensualment, amb el certificat previ de conformitat de la Direcció General de Cooperació al Desenvolupament i Relacions Externes, sent la quantia de cada mensualitat d'1.730,00 euros per becari.
  
Base 3. Requisits
  
1. Les beques objecte d'esta convocatòria s'adjudicaran mitjançant concurs entre els diversos aspirants, els quals, abans que acabe el termini de presentació de sol·licituds, han de complir els requisits següents que hauran d'acreditar documentalment:
  
a) Ser espanyol i tindre veïnatge administratiu en qualsevol municipi de la Comunitat Valenciana.
  
b) Tindre entre 22 i 35 anys d'edat.
  
c) Posseir una titulació universitària superior o complir les condicions per a obtindre-la.
  
d) Posseir una formació de postgrau específica en matèria de cooperació internacional al desenvolupament, demostrable a través de la realització d'un curs o de diversos que sumen, almenys, 50 hores de duració.
  
e) Posseir experiència acreditada en matèria de cooperació al desenvolupament en organismes oficials o ONGD o en serveis del voluntariat social en ONG.
  
f) Posseir el certificat de cicle elemental d'un idioma comunitari diferent del castellà, expedit per l'Escola Oficial d'Idiomes o equivalent.
  
2. No podran concórrer a esta convocatòria aquelles persones que ja hagueren gaudit d'esta mateixa beca concedida per la Generalitat Valenciana en anys anteriors.
  
Base 4. Termini i lloc de presentació de sol·licituds i documentació que cal adjuntar-hi
  
1. El termini de presentació de sol·licituds serà de 15 dies hàbils comptadors des de l'endemà de la publicació d'esta convocatòria en el Diari Oficial de la Generalitat Valenciana.
  
2. Les sol·licituds, presentades en el formulari que s'inclou com a annex II de la present resolució, i que consta en la pàgina web de Cooperació al Desenvolupament de la Generalitat Valenciana, www.pre.gva.es/cdre/, s'han d'adreçar a la Direcció General de Cooperació al Desenvolupament i Relacions Externes, plaça de Sant Nicolau número 2, 46168 València.
  
Sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades podran presentar la sol·licitud i la documentació a què es refereix l'apartat següent d'esta base, en qualsevol dels registres següents:
  
- Registre General de la Presidència de la Generalitat Valenciana, c/ Juristes, s/n, 46631 València.
  
- Delegació Territorial del Consell de la Generalitat Valenciana a València, c/ Gregori Gea núm. 14, 46229 València.
  
- Delegació Territorial del Consell de la Generalitat Valenciana a Alacant, av. Dr. Gadea núm. 10, 03033 Alacant.
  
- Delegació Territorial del Consell de la Generalitat Valenciana a Castelló, c/ Major núm. 78, 12554 Castelló de la Plana.
  
3. El formulari de sol·licitud s'acompanyarà de la següent documentació, que s'acreditarà mitjançant una compulsa en el moment de presentació de sol·licituds:
  
a) Fotocòpia del DNI.
  
b) Certificat d'empadronament, acreditatiu del veïnatge a la Comunitat Valenciana, anterior a l'últim dia del termini de presentació de sol·licituds.
  
c) Currículum vitae.
  
d) Titulació superior universitària.
  
e) Declaració jurada de no gaudir de cap altra beca, ajuda o activitat laboral regular.
  
f) Documentació acreditativa de la formació específica en matèria de cooperació internacional al desenvolupament (realització d'un curs o diversos que sumen, almenys, 50 hores de duració).
  
g) Documentació acreditativa de l'experiència en cooperació al desenvolupament en organismes oficials o ONGD o en serveis del voluntariat social en ONG (certificat per mesos d'experiència).
  
h) Certificat de coneixement de nivell de cicle elemental d'un idioma comunitari diferent del castellà expedit per l'Escola Oficial d'Idiomes o equivalent.
  
i) Documentació acreditativa de l'experiència en països en via de desenvolupament en el sector de la cooperació internacional (certificat per mesos d'experiència), si pertoca.
  
j) Certificat oficial administratiu de coneixement del valencià, si pertoca.
  
k) Documentació acreditativa de l'experiència laboral general, si pertoca, que s'acreditarà a través d'un certificat de vida laboral.
  
l) Qualssevol altres documents, si pertoca, que acrediten la possessió dels mèrits que desitgen al·legar, d'acord amb el barem establit en la base sisena d'este annex.
  
m) Acreditació de no estar sotmés a cap de les circumstàncies incloses en l'article 13.2 de la Llei 38/2003, de 17 de novembre, General de Subvencions, mitjançant una declaració responsable o a través de qualsevol dels mitjans establits en l'article 13.7 de l'esmentada llei.
  
4. No seran tinguts en compte aquells mèrits que, malgrat figurar en el currículum vitae, no s'acrediten documentalment.
  
Base 5. Comissió avaluadora
  
1. Per a l'examen de les sol·licituds de beques es constituirà una comissió avaluadora, presidida per la directora general de Cooperació al Desenvolupament i Relacions Externes, de què formaran part:
  
- Un representant designat per la AECI
  
- El cap de l'Àrea de Cooperació al Desenvolupament
  
- El cap del Servici de Planificació i Formació
  
- La cap de la Secció de Promoció i Participació dels Agents Socials, i
  
- Un tècnic de la Direcció General de Cooperació al Desenvolupament i Relacions Externes, que actuarà com a secretari.
  
2. La comissió podrà estar assessorada pel personal tècnic o professional que es considere necessari, el qual podrà assistir a les sessions amb veu però sense vot.
  
3. El funcionament de l'esmentada comissió haurà d'adaptar-se al que disposa la present convocatòria i, de manera subsidiària, a les regles incloses en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Base 6. Procés de selecció
  
1. La comissió a què es refereix la base anterior elaborarà una relació prioritzada dels aspirants, d'acord amb la puntuació resultant de l'aplicació del barem següent:
  
a) Titulacions acadèmiques: fins a un màxim de 2 punts.
  
b) Formació de postgrau específica en matèria de cooperació internacional al desenvolupament: fins a un màxim de 3 punts.
  
c) Experiència acreditada en matèria de cooperació al desenvolupament: fins a un màxim de 3 punts.
  
d) Experiència acreditada en tasques de voluntariat social (ONG): fins a un màxim de 2 punts.
  
e) Coneixement d'idiomes, inclòs el valencià: fins a un màxim de 2 punts.
  
f) Experiència acreditada en països en via de desenvolupament en el sector de la cooperació internacional: fins a un màxim de 3 punts.
  
g) Experiència professional general acreditada documentalment: fins a un màxim d'1 punt.
  
h) Altres mèrits a valorar, com ara cursos de cooperació al desenvolupament de duració inferior a 50 hores, curs d'adaptació pedagògica, crèdits de doctorat no computat en l'apartat a), o altres cursos oficials: fins a un màxim d'1 punt.
  
2. La comissió avaluadora convocarà els candidats que hagen obtingut 6 o més punts en la fase de baremació, per a comprovar, mitjançant una entrevista, la idoneïtat del seu perfil personal i professional per a les distintes destinacions a les oficines tècniques de cooperació, i també el seu coneixement en temes de cooperació internacional al desenvolupament. La puntuació atribuïda com a resultat de l'entrevista no podrà superar els 6 punts.
  
3. Finalitzat el procés selectiu, la comissió avaluadora elaborarà una proposta de concessió de beques que inclourà la relació dels beneficiaris, dels països de destinació, i una borsa de reserva prioritzada, d'acord amb la puntuació obtinguda, per a cobrir les vacants que pogueren produir-se.
  
Base 7. Concessió
  
1. Les beques seran adjudicades, per delegació, mitjançant una resolució de la consellera de Cooperació i Participació, en vista de la proposta de la comissió avaluadora, en el termini màxim de tres mesos a partir de l'endemà de la publicació de la present convocatòria en el Diari Oficial de la Generalitat Valenciana. La resolució, que es publicarà en el Diari Oficial de la Generalitat Valenciana, inclourà la borsa de reserva constituïda pels aspirants que no resulten beneficiaris de les beques, ordenats d'acord amb la puntuació obtinguda.
  
La falta de l'esmentada resolució, dins del termini establit anteriorment, produirà l'efecte de la desestimació presumpta de les sol·licituds presentades.
  
2. Els becaris s'incorporaran a les oficines tècniques de cooperació sota la dependència directa del coordinador general, qui determinarà les seues activitats atenent la seua formació i capacitats. A més, els beneficiaris realitzaran el seguiment dels programes i projectes de cooperació de la Generalitat Valenciana als països de destinació.
  
Per a l'adjudicació de destinacions, l'Agència Espanyola de Cooperació considerarà el coneixement per part dels becaris seleccionats dels idiomes dels països on l'espanyol no siga l'idioma predominant.
  
Igualment, abans de la seua incorporació a les oficines tècniques de cooperació, els becaris seleccionats es desplaçaran durant un període mínim de dos dies a l'Agència Espanyola de Cooperació Internacional a Madrid, a fi de conéixer l'estructura de tal organisme, les seues estratègies i programes, així com als responsables dels països on realitzaran les seues pràctiques, els quals els assenyalaran les seues comeses principals a les oficines tècniques de cooperació de destinació.
  
Base 8. Drets, obligacions i incidències
  
1. Les beques objecte de la present convocatòria són incompatibles amb el gaudi de qualsevol altra beca, ajuda o activitat laboral regular. La infracció d'esta regla deixarà sense efecte la beca adjudicada.
  
2. La condició de becari no generarà mai cap relació laboral o administrativa amb la Generalitat Valenciana ni amb els organismes dependents de l'Estat on estiguen destinats. En el cas que es tinga prèviament la condició d'empleat de la Generalitat Valenciana, es quedarà en la situació administrativa que pertoque en virtut de la normativa vigent de la funció pública.
  
3. Als becaris, com a perceptors de subvencions públiques, els són aplicables les obligacions incloses en l'article 14 de la Llei General de Subvencions.
  
4. Els aspirants que hagen resultat seleccionats hauran de presentar els certificats acreditatius d'estar al corrent de les seues obligacions fiscals amb l'Estat i la Comunitat Autònoma Valenciana i davant de la Seguretat Social, de conformitat amb l'Ordre de 30 de maig de 1996, de la Conselleria d'Economia i Hisenda, així com la fitxa de manteniment de tercers en el model proporcionat per la Direcció General de Cooperació al Desenvolupament i Relacions Externes, en el termini de 10 dies hàbils comptadors des de l'endemà de la publicació en el Diari Oficial de la Generalitat Valenciana de la resolució d'esta convocatòria.
  
5. La consellera de Cooperació i Participació resoldrà les incidències que es produïsquen durant el període de gaudi de les beques, i les deixarà sense efecte, amb l'audiència prèvia de l'interessat, en el cas que incomplisca sense una causa justificada les condicions establides en la present convocatòria, o quan no realitze l'activitat que en va motivar la concessió o deixe de complir els requisits exigits.
  
6. Davant de les incidències, renúncies, abandonaments o incompliments que deixen vacant una beca, es procedirà a cobrir-la segons l'ordre establit en la borsa de reserva resultant del procés de selecció.
  
7. Els becaris hauran de remetre a la Direcció General de Cooperació al Desenvolupament i Relacions Externes, cada mes, una memòria de les activitats realitzades durant tal període.